	A Magyar Kereskedelmi és Iparkamara (MKIK) Vállalkozásfejlesztési Projektjének keretében 2024. szeptember 19-21. között közösségi kiállítási standot szervez támogatott kiállítói vagy vásárlátogatói részvételi lehetőséggel Romániában, Konstancában a Smart Energy Expo vásáron. Az exportőr kis- és középvállalkozások részvételét a Nemzetgazdasági Minisztérium támogatja költségvetési forrásból. 
 
A program célja a magyar cégek exportpiaci jelenlétének fejlesztése, üzleti kapcsolatrendszerük bővítése, a két ország vállalkozói közötti együttműködési lehetőségek feltérképezése és a romániai üzleti környezet bemutatása.
 
Miért érdemes részt venni?
 
Társkiállítóként 2024. szeptember 17-22. között:
· támogatott társkiállítói megjelenési lehetőség a kamarai közösségi standon szeptember 19-21. között, a cég termékeinek, szolgáltatásainak bemutatása a romániai és Fekete-tenger régiós piacokra való bejutás érdekében,
· tájékozódási lehetőség Románia üzleti környezetéről, a gazdasági együttműködési lehetőségekről, tárgyalás potenciális üzleti partnerekkel,
· támogatott részvétel a megjelölt szektorokban tevékenykedő exportőr kis- és középvállalkozások számára
· támogatott, térítésmentes társkiállítói megjelenési lehetőség a kamarai közösségi standon,
· szállástámogatás cégenként egy fő részére öt éjszakára egyágyas szobában reggelivel,
· kinti transzfer a hotel és a szakmai programok helyszínei között (max. 2 fő számára cégenként) - a transzfert csak a későbbiekben meghatározott hotel és a vásár között biztosítjuk.
 
A társkiállítók részére a kamarai közösségi standon a vásárszervező által nyújtott szolgáltatások a következők:
· standhely lefoglalása, standfelépítmény beszerzése, kivitelezése és üzemeltetése,
· társkiállítói bejelentés megtétele,
· kiállítói belépők biztosítása a résztvevőknek (maximum 2 db / cég), parkolójegy egy autó számára,
· egységes stand tervezése, építése, üzemeltetése,
· minden kiállító számára saját kiállítói egység installálása (info pult bárszékkel),
· kiállítandó termék bemutatásához szükséges installációs elem(ek), vitrin vagy podest, asztal, bemutató pult biztosítása igény szerint,
· tárgyalási lehetőség biztosítása a standon,
· közös központi konyha/raktár használata,
· (alap) áramellátás biztosítása minden kiállítói egységnél az info pultban (laptop és telefon töltésére alkalmas),
· speciális igények biztosítása igény szerint (pl. plusz áramigény, egyéni wifi, stb., ezek a kiállítók részére kiszámlázásra kerülnek),
· céglogók elhelyezése egységes méretű táblán az info pulton (egyéni, az egységes arculatot megbontó grafikát, reklám felületet pl.: roll-up, molinó, stb. nem fogadunk be a közösségi standra),
· a kiállítás hivatalos kiállítói füzetébe a társkiállítók rövid tevékenységét bemutató szöveg elhelyezése. 
 
Váráslátogatóként 2024. szeptember 18-20. között:
· vásárlátogatás Smart Energy Expo 2024 vásáron, 
· tájékozódási lehetőség Románia üzleti környezetéről, a gazdasági együttműködési lehetőségekről, a Fekete-tenger régió vonatkozásában is,
· tárgyalás potenciális üzleti partnerekkel a vásáron,
· támogatott részvétel a megjelölt szektorokban tevékenykedő exportőr kis- és középvállalkozások számára
· szállástámogatás cégenként egy fő részére két éjszakára egyágyas szobában reggelivel,
· megfelelő számú érdeklődő esetén busztranszfer Békéscsaba-Konstanza-Békéscsaba között (max. 2 fő számára cégenként),
· kinti transzfer a hotel és a szakmai programok helyszínei között (max. 2 fő számára cégenként) - a transzfert csak a későbbiekben meghatározott hotel és a vásár között biztosítjuk.
 
A Smart Energy Expo 2024 vásárról röviden
 
A 2024. szeptember 19-21. között a romániai Konstancában megrendezésre kerülő Smart Energy Expo 2024 vásárt a Konstancai Kereskedelmi, Ipari, Hajózási és Agrárkamara, valamint más fontos regionális szervezet együttműködésével rendezik meg idén harmadik alkalommal.
 
A szakkiállítás lehetőséget teremt a legújabb megújuló energetikai fejlesztések, termékek és szolgáltatások bemutatására és megismerésére. A Smart Energy Expo különböző területek kiállítóit vonultatja fel, mint például a megújuló energia, a fotovoltaikus rendszerek, az elektromos autók töltőállomásai, a világítási megoldások. Ezért a vásáron való megjelenés kiváló lehetőséget jelenthet azoknak a magyar exportőröknek, akik a romániai vagy Fekete-tenger régiós piacokra való belépést tűzték ki célul.
 
Kiemelt szektorok:
· elektromobilitás,
· fotovoltaikus rendszerek,
· megújuló energia források,
· smart világítási megoldások,
· zöld energia technológiák.

	 

	

	Mind kiállítónak, mind vásárlátogatónak a Románia és a Fekete-tenger régió iránt érdeklődő, a fenti területeken tevékenykedő, exportorientált cégprofilú kis- és középvállalkozások jelentkezését várjuk.
 
A vásárlátogatásra érkező üzleti delegáció (tehát nem kiállítók!) esetében igazodva a Fekete-tenger régió nyújtotta lehetőségekhez, bővített tematikában hirdetjük meg a jelentkezés ágazatait:
· élelmiszeripari termékek gyártása és forgalmazása,
· gabonakereskedelem és -szállítmányozás, -tárolás,
· hajózás és idegenforgalom,
· logisztika, kikötői beruházások,
· IT szektor.
 
A szakmai programok nyelve az angol, magyar tolmácsolást nem biztosítunk.

	 

	A támogatott részvétel feltételei

	· a kis- és középvállalkozás a fent megjelölt szektorok valamelyikében tevékenykedik,
· exportorientált cégprofil,
· a delegált cégképviselő megfelelő szintű angol nyelvtudása,
· érvényes kamarai regisztráció,
· a jelentkezéshez és a részvételhez szükséges minden dokumentum megfelelő minőségben történő kitöltése és visszaküldése a megjelölt határidőig: cégszerűen aláírt jelentkezési lap, angol nyelvű cégprofil, cégszerűen aláírt költségvállalási nyilatkozat.
· a kamarai közösségi standon társkiállító vállalkozások esetében az MKIK biztosítja
· a társkiállítói standhellyel kapcsolatos fent felsorolt szolgáltatásokat,
· egy fő számára az öt éjszaka szállásköltségét (egyágyas szobában reggelivel a későbbiekben meghatározott szállodában),
· a vásárlátogató vállalkozások esetében az MKIK fizeti egy fő számára két éjszaka szállásköltségét (egyágyas szobában reggelivel a későbbiekben meghatározott szállodában) és a kinti transzfert a hotel és a vásár között,
· a vásárlátogatók számára megfelelő számú érdeklődő esetén busztranszfer Békéscsaba-Konstanza-Békéscsaba között (max. 2 fő számára cégenként),
· egy cégtől egy fő jelentkezését várjuk, de a szabad férőhelyek függvényében max. 2 fő részvétele lehetséges, a második résztvevőnek az MKIK csak a (kinti) transzferköltségeket fizeti,
· a társkiállítói jelenlét és a szállás támogatásának feltétele a költségvállalási nyilatkozat meghatározott határidőig történő cégszerű aláírása és visszaküldése,
· a helyi transzferek csak abban az esetben biztosítottak, amennyiben a cégképviselő a későbbiekben meghatározott szállodában száll meg, valamint végig a csoporttal közlekedik, egyéb esetben a közlekedés egyéni szervezésben történik,
· az üzleti delegáció külföldi szakmai programjának a gördülékeny lebonyolítása miatt az a célszerű, ha a csoport tagjai együtt utaznak és közlekednek, egy hotelben szállnak meg. Az MKIK ezért tesz javaslatot szállodára. Ettől eltérő szolgáltatást is igénybe lehet venni, de ebben az esetben a résztvevő nem részesül a szállás- és transzferköltség támogatásában.
 
A jelentkezések elbírálása során előnyt élveznek azok a vállalkozások, amelyek nem vettek részt a Vállalkozásfejlesztési Projekt korábbi támogatott üzleti kiutazásain, illetve nem vették igénybe a társkiállító megjelenési lehetőséget Belgrádban. 
 
Felhívjuk figyelmüket, hogy a jelentkezők részvételéről a Nemzetgazdasági Minisztérium és a Magyar Kereskedelmi és Iparkamara dönt. Az MKIK írásban értesíti a döntésről a jelentkezőket.

	

	 
Költségvállalási nyilatkozat
· A kamarai közösségi standon társkiállítóként való megjelenés költségeinek, valamint a szállásköltség támogatásának feltétele a mellékelt költségvállalási nyilatkozat meghatározott határidőig történő cégszerű aláírása és visszaküldése.
· A vásárlátogató vállalkozás csak a szállásköltség vonatkozásában, a társkiállító vállalkozás a standhely és a szállásköltség vonatkozásában tesz nyilatkozatot.
· Visszamondás esetén a cég köteles megtéríteni az előzetesen megrendelt szolgáltatások költségét az MKIK-nak.
 
Adatkezelés
A Magyar Kereskedelmi és Iparkamara (MKIK) által végzett, személyes adatokra vonatozó adatkezelés az MKIK Adatkezelési Tájékoztatójában meghatározottak és a hatályos jogszabályok szerint valósul meg. Az MKIK Adatkezelési Tájékoztatója az MKIK honlapján elérhető: www.mkik.hu.

	 

	Jelentkezési határidő

	2024. július 16.

	 

	Jelentkezés módja

	Az alábbiakban felsorolt négy melléklet együttes, határidőre történő megküldése az turkovics.rebeka@mkik.hu e-mail címre:
 
Társkiállítók esetében:
·       társkiállítói jelentkezési lap – cégenként kell kitölteni cégszerű aláírással
·       társkiállítói költségvállalási nyilatkozat – cégenként kell kitölteni cégszerű aláírással
·       angol nyelvű cégprofil – cégenként kell kitölteni
 
Vásárlátogatók esetében:
·       vásárlátogatói jelentkezési lap – cégenként kell kitölteni
·       vásárlátogatói költségvállalási nyilatkozat – cégenként kell kitölteni cégszerű aláírással
·       angol nyelvű cégprofil – cégenként kell kitölteni
 
A támogatással kiutazó résztvevők létszáma korlátozott, ezért a jelentkezéseket azok beérkezésének sorrendjében fogadjuk be.
Kérjük, hogy a kiutazással kapcsolatos foglalásaikat csak azt követően véglegesítsék, hogy az MKIK elfogadta és visszaigazolta cégük részvételét.
 
További információ
Kapcsolattartó:
Turkovics Rebeka, külpiaci koordinátor
Telefon: (1) 474 5106, e-mail: turkovics.rebeka@mkik.hu
Rák János, a Magyar-Román Tagozat titkára
Telefon: +36 20 939 4696, e-mail: janos.rak@bmkik.hu
 
 



